A cukorbetegség és az idült vesebetegség reprezentáltsága az online térben és összehasonlításuk egyéb népbetegségekkel
Authors: Kovács Levente , Bozzay Kinga , Laczkó Krisztián , Sztankó Péter , Ladányi Erzsébet , Wittmann István , Laczy Boglárka 
Published: April 2024

Bevezetés: Az idült vesebetegség igen gyakori, magas szív- és
érrendszeri kockázattal és halálozással társuló betegség. Az idült vesebetegség
– népegészségügyi jelentősége ellenére – hazánkban aluldiagnosztizált, amiben
szerepet játszhat az érintettek tájékozatlansága is.
Célkitűzés: Kutatásunkban felmértük hazánkban az
internetfelhasználók (≥18 év) rendelkezésére álló információk mennyiségét és
információigényének megoszlását idült vesebetegség, diabetes mellitus,
hypertonia és szívelégtelenség esetén 2022. május és 2023. május között.
Módszer: Elsődleges és másodlagos adatgyűjtéssel,
webanalitikai módszerekkel elemeztük az internetes kommunikáció (releváns
internetes tartalmak, keresések, új tartalmak, közösségimédia-reakciók)
összesített és betegszámarányos mértékét, az információigény intenzitását és
megoszlását idült vesebetegség, diabetes mellitus, hypertonia és
szívelégtelenség esetén a betegségút fázisaihoz köthető 5 témakör (általános,
tünet, diagnózis, terápia, szövődmény) szerint. A következő adatforrásokat
használtuk: Google Search Console, Google Search Engine Result Page,
Similarweb.com, Google News, BuzzSumo.com, Facebook, YouTube.
Eredmények: Az internetes tartalmak összmennyisége diabetes
mellitus (n = 5 180 000) és hypertonia (n = 5 410 000) esetén jóval nagyobb
volt, mint idült vesebetegség (n = 198 000) és szívelégtelenség (n = 314 000)
esetén. Cukorbetegségben találtuk a legintenzívebb kommunikációt az összes
vizsgált mutatószám alapján (például a keresések havi átlagszáma, összesített: n
= 61 119; betegszámarányos: n = 71 822). Idült vesebetegség esetén volt a
legcsekélyebb az internetes kommunikáció volumene valamennyi vizsgált paraméter
alapján (például a keresések havi átlagszáma, összesített: n = 6843;
betegszámarányos: n = 46). Diabetes mellitus esetén az információkeresés
többnyire a tünetekre (24%) és a diagnózisra (35%) irányult, míg a terápia (13%)
és a szövődmények (18%) keresettsége alacsony volt. A magasvérnyomás-betegség
tekintetében a terápia témakörének keresettsége magas (37%), de a szövődményeké
(1%) igen alacsony volt. Szívelégtelenség esetében az általános (37%) és a
tünettani (25%) keresések voltak előtérben. Idült vesebetegség esetén az
érdeklődés döntően a diagnózisra (27%) és a szövődményekre (24%) irányult, és
leginkább a rossz/súlyos vesefunkció-romlás miatti keresések domináltak, korai
felismerésre jellemző eloszlást nem mutatott. A szakmai társaságok honlapjának
látogatottsága diabetes mellitus és idült vesebetegség esetén is alacsony volt.
Következtetés: Az idült vesebetegség presztízse alacsony, a
diabetes mellitus presztízse magas. Az idült vesebetegség az interneten
alulreprezentált, a felhasználók tájékozatlanságának szerepe lehet az idült
vesebetegség alulértékelésében és aluldiagnosztizálásában. A vesebeteg-ellátás
színvonalának növelése érdekében társadalmi és szakmai tájékozottságra van
szükség. Orv Hetil. 2024; 165(13): 510–518.